تسجيل د بيوتا ف كورة

التسجيل د لبيوتا ف فلماطش ديال الرياضة د كورة هو علاياش كايتنافسو لفراقي. كايتماركا بيت فاش لكورة كاتفوت خط لݣول ديال لكادرات بجوج، مابين جوج ديال الرجلين واقفين فلوسط وبعاد 7. 32 ميترو على بعضياتهوم، تحت من عارضة شادّاهوم وعالية ب 2. 44 ميترو - هاد لكادر براسو كايتسمى ݣول. كولّا فرقة كاتماركي فواحد من هاد جوج د لݣولات، وكاتحضي لاخور ماتماركيش فيه لفرقة لوخرة. غاليبا كايتعلّقو الشباكي من مورا لكوادر باش يشدّو لكواري اللي تماركاو، ولاكين ماشي ضروري لكورة تقيس الشبكة باش يكون لبيت صحيح. لقواعد. لقواعد اللي كاتحكم التسجيل د لبيوتا كاينين فلقانون 10 ديال لقواعد د اللعبة. كيما ݣاع لحالات ديال لكورة اللي خارجة، الا كانت لكورة مافاتتش لخط كاملو راه ماكاين ݣول، واللعب كايكمل. لبيت كايتحسب للفرقة اللي مشات دارت هجوم على لݣول اللي تماركا فيه لبيت. كايتسمى لبيت اللي ماركاه واحد كايدافع على لݣول ديالهوم ݣول على لفرقة. كاتبقى لكورة ملعوبة الا ضربات لكادر ديال لݣول ورجعات للتيران. خاص لكورة تخرج برّا لكادر باش يتحسب لݣول. مايمكنش لحكم يحسب شي بيت حتى تفوت لكورة خط لݣول، واخا يكون شي غلط خايب اللي مامخلّيش لكورة تدخل. مايمكنش للبيت يتماركا ديريكت من كورة مليوحة، كوفرة مانيشانش اولّا توش. الا مشات لكورة نيشان للݣول ديال لفرقة لوخرة من هادو بلا ماتقيس كوايري اخور، ماكايتحسبش لبيت وكايتعاود اللعب بضربة مرمى. لكوايري "مايقدرش" يماركي على راسو من "اية" معاودة ديال لبدية (من غير پيلانتي)؛ فهاد لحالة كاتّعطى ركنية للفرقة لوخرة. هاد لحالات بجوج، وبلخصوص اللخرة، قلال بزاف. فتغييرات تدارو ف2019، ماشي مومكين يتقبل بيت اللي تماركا بليدين اولّا بالدراع. الا لحارس لاح لكورة من لمينطاقة د پيلانتيات وتماركات فلݣول ديال لفرقة لوخرة لبيت ماكايتحسبش، وكاتعطى ضربة مرمى للحارس لاخور. الا لكورة مشات وتماركات نيشان فلحارس ديال لفرقة لوخرة من ليد اولا الدراع ديال لكوايري، كايتعاقب لكوايري على قيسان لكورة بليد (واخا مايكونش بلعاني). كايبقى مومكين يتماركا ݣول على لفرقة بليد اولّا الدراع. الا دخل شي كوايري اولا مسؤول ديال لفرقة بطريقة ماشي قانونية ولبيت ماركاه لعّاب من نفس لفرقة، كايحيّد لبيت وكاتّعطى كوفرة نيشان للفرقة لوخرة. فاش كايتماركا ݣول، كايتعاود اللعب ب بدية بالصفارة وكاتعطى لكورة للفرقة اللي تماركا عليها لبيت. الصحة ديال لبيت. لاغلبية لكبيرة ديال لبيوتا باينين حيتاش كايبان لبالون ضرب الشبكة، يعني فات خط لݣول. بعض لمرّات كايطراو مشاكيل وكايولّي صعيب باش يتّعرف واش نيت لبيت تماركا اولا لا. بعض لمرات واخا يكون لبيت تماركا، كايتحّيد للفرقة الا كان شي غلط بحال التسلول اولا شي غلط طرا قبل. لحكم هو اللي عندو لكلمة اللخرة على واش لبيت محسوب كيما معا ݣاع لقرارات لخرين اللي متعلقين بلقواعد د اللعبة. لحكّام لمعاونين كاينصحوه، والري ديالهوم كايكون مزيان فهاد لحالة حيتاش هوما اللي كايشوفو لكورة من الجنب ديال التيران وكايشوفو واش لفرقة لمهاجمة دارت شي غلط. من 2012 ولّات كاتخدّم تيكنولوجيا خط لݣول فلبوطولات لكبار حيتاش فيها سيستيم ديال لكاميرات اللي كايعطيو ليشارة للحكم الا فاتت لكورة خط لݣول. لحكم لمعاون بلڤيديو (لڤار) تزاد ف 2018 من مورا عوام ديال التجاريب، وهاد السيستيم فيه حكّام معاونين خرين اللي كايݣابلو لڤيديو تاع لماطش ويمكن ليهوم ينصحو لحكم الا دار "غلط باين وواضح" فشي حوايج بحال التسجيل د لبيوتا. لفرحة بلبيت. لكوايرية يقدرو يحتافلو معا صحابهوم فلفرقة اولّا ينعتو ويحيّيو لجمهور من بعيد الا ماركاو بيت. لقواعد د اللعبة كايخلّيو هادشي يطرا، ولاكين هاد ليحتيفال ماخصوش يكون معيّق. التنقاز عند لجمهور هو مخالفة كايعاقب عليها لحكم بصفرة، كيما كاين فلقانون 12 ديال لقواعد. التحياد ديال التيشورت من مورا لبيت كايجيب على اللي دار هكّاك صفرة. لكمية د لبيوتا. فلمعدّال، كايتماركاو غير شوية د لبيوتا فكولّا ماطش.